liljekonval
Liljekonval er en 10-25 cm høj, flerårig skovbundsplante i aspargesfamilien. Den er udbredt i Europa mod øst til Kaukasus. I Danmark er den almindelig i skove, hvor den vokser på enten sur eller meget kalkholdig jordbund, men mangler på de mellemliggende jordbundstyper.
Fra en krybende jordstængel dannes hvert år et par mørkegrønne blade og en klaseagtig blomsterstand med hængende, hvide blomster med klokkeformet sammenvoksede blosterblade. Den blomstrer i maj-juni. Liljekonval får røde bæragtige frugter, som er meget giftige pga. deres indhold af glykosider.
Udover liljekonval omfatter slægten Convallaria yderligere to ret lignende arter: Convallaria keiskei fra det østlige Asien og C. pseudomajalis fra det sydøstlige USA.